CELEX: 52008XG1213(04)
Language: bg
Date: 2008-11-20
Title: Заключения на Съвета от 20 ноември 2008 г. относно европейската цифрова библиотека EUROPEANA

13.12.2008   
            
            
               BG
            
            
               Официален вестник на Европейския съюз
            
            
               C 319/18
            
         Заключения на Съвета от 20 ноември 2008 г. относно европейската цифрова библиотека EUROPEANA
   (2008/C 319/07)
   СЪВЕТЪТ НА ЕВРОПЕЙСКИЯ СЪЮЗ,
   КАТО ИМА ПРЕДВИД, че:
   
               —
            
            
               създаването на европейската цифрова библиотека EUROPEANA, портал за единен, многоезичен онлайн достъп до цифрова културна продукция от цяла Европа (книги, вестници, фотографии, кинематографични и аудио-визуални произведения, архивни документи, музейни експонати, архитектурни и археологически паметници и т.н.), представлява изключителна възможност за популяризиране на културното наследство на държавите-членки и за достъп на всички до това наследство,
            
         
               —
            
            
               в по-общ план, цифровизацията и онлайн достъпът до културната продукция на държавите-членки, както и цифровото съхранение, са от решаващо значение за популяризиране на културното наследство, за стимулиране на културното творчество и за предлагане на нови онлайн услуги; те допринасят за демократизиране на достъпа до културата и до знанията и за развитие на информационното общество и на икономиката на знанието.
            
         
               1.
            
            
               ПОДЧЕРТАВА:
               
                           —
                        
                        
                           значението, което придава на целите, действията и сроковете, определени въз основа на препоръката на Комисията от 24 август 2006 г. (1), в заключенията му от 13 ноември 2006 г. относно цифровизацията и онлайн достъпа до културна продукция и цифровото съхранение (2),
                        
                     
                           —
                        
                        
                           важността да се започне работа в областта на цифровизацията, на съхранението и на предоставянето на достъп до културно съдържание при спазване на общностните и международните разпоредби в областта на интелектуалната собственост.
                        
                     
         
               2.
            
            
               ПОСРЕЩА с интерес:
               
                           —
                        
                        
                           резолюцията на Европейския парламент от 27 септември 2007 г., озаглавена „i2010: Към европейска дигитална библиотека“ (3),
                        
                     
                           —
                        
                        
                           съобщението на Комисията от 3 януари 2008 г. относно творческото онлайн съдържание в единния пазар,
                        
                     
                           —
                        
                        
                           и съобщението на Комисията от 11 август 2008 г., озаглавено „Европейското културно наследство — достъпно с едно натискане на бутон. Напредък по цифровизацията и предоставянето в интернет на материали от сферата на културата и по цифровото съхранение на данни в ЕС“ (4), в което се подчертава осъщественият напредък в изпълнението на препоръката на Комисията и на заключенията на Съвета от 2006 г. и същевременно се отбелязват значителни различия в степента на напредък на процесите, протичащи в държавите-членки.
                        
                     
         
               3.
            
            
               ОТБЕЛЯЗВА с удовлетворение:
               
                           —
                        
                        
                           постепенното изграждане на европейската цифрова библиотека EUROPEANA, което се изрази в създаването на 8 ноември 2007 г. на фондацията „Европейска цифрова библиотека“, учредена по нидерландското право, и в пускането на прототипа на библиотеката на 20 ноември 2008 г.,
                        
                     
                           —
                        
                        
                           ангажираността на държавите-членки, на културните институции и в по-общ план на специалистите, които работят по цифровизирането и предоставянето на онлайн достъп до културната продукция, както и по цифровото съхранение,
                        
                     
                           —
                        
                        
                           подкрепата на Комисията за този проект и изобщо за цифровизацията, по-специално чрез програмата eContent+ и Седмата рамкова програма за научни изследвания и технологично развитие, създаването през 2007 г. на групата от експерти на държавите-членки в областта на цифровизацията и цифровото съхранение (5), както и през 2006 г. на групата от експерти на високо равнище (6), или започването на изследвания (7),
                        
                     
                           —
                        
                        
                           сключването на 4 юни 2008 г. под егидата на Комисията на споразумение между представителите на библиотеки, архиви, аудио-визуални архиви и носителите на права, относно ръководните насоки за ефикасно търсене на носителите на права при произведенията с неизяснени авторски права.
                        
                     
         
               4.
            
            
               СЧИТА, че успехът и жизнеспособността на EUROPEANA и, в по-общ план, на започналите в държавите-членки процеси на цифровизиране и предоставяне на онлайн достъп до културната продукция и на цифрово съхранение изискват:
               
                           —
                        
                        
                           активна и трайна подкрепа за цифровизацията и онлайн достъпа до културната продукция и за цифровото съхранение с цел да се осигури разнообразно и качествено предлагане, което да отразява културното и езиково многообразие и богатството на интелектуалното наследство на Съюза,
                        
                     
                           —
                        
                        
                           продължаване на разработването на съгласувани практически решения, съобразени с авторското право и сродните му права, с цел да се спомогне за възможно най-широк онлайн достъп до културната продукция,
                        
                     
                           —
                        
                        
                           разработване на технологии, които осигуряват дългосрочно цифрово съхранение, оперативна съвместимост на системите за достъп до културно съдържание, търсене и наличие на това съдържание на много езици, както и разнообразни и качествени услуги за гражданите,
                        
                     
                           —
                        
                        
                           разработването на жизнеспособен икономически модел за EUROPEANA и трайна подкрепа за всички заинтересовани страни — културните институции, специалистите, държавите-членки и Комисията.
                        
                     
         
               5.
            
            
               ПРИКАНВА ДЪРЖАВИТЕ-ЧЛЕНКИ:
               
                           —
                        
                        
                           да продължат да изпълняват активно и с неотслабващ ритъм своите национални стратегии и цели, набелязани в съответствие със заключенията на Съвета от 13 ноември 2006 г. относно цифровизацията и онлайн достъпа до културна продукция и цифровото съхранение, по-специално като определят качествени и количествени цели в тази рамка и като мобилизират съответните ресурси,
                        
                     
                           —
                        
                        
                           да поощряват взаимодействието помежду си, както и между различните институции, ангажирани в цифровизирането и предоставянето на онлайн достъп до културна продукция и в цифровото съхранение, за да обогатят предлагането на цифрова културна продукция,
                        
                     
                           —
                        
                        
                           в рамките на националните си стратегии да продължат да подкрепят въвеждането на цифрова културна продукция в EUROPEANA, по-специално чрез популяризиране на стандарти за оперативна съвместимост, чрез създаване или усъвършенстване на портали, обхващащи националното културно съдържание, или при необходимост и при спазване на приоритетите на участващите в проекта институции — чрез определяне на европейски тематики при подбора на тази продукция,
                        
                     
                           —
                        
                        
                           да се съобразяват с целта за въвеждане в EUROPEANA на произведения със защитени права и за тази цел, при спазване на националните и общностните режими за авторското право и сродните му права, да насърчават сключването на споразумения между заинтересованите страни, които са ефикасни в трансграничен контекст и целят да спомогнат за цифровизирането и предоставянето на онлайн достъп до тези произведения,
                        
                     
                           —
                        
                        
                           да създадат механизми, улесняващи цифровизацията и онлайн достъпа до произведения с неизяснени авторски права и до произведения, които вече са изчерпани или не се разпространяват, като същевременно осигуряват съблюдаване на правата и интересите на носителите на права.
                        
                     
         
               6.
            
            
               ПРИКАНВА КОМИСИЯТА:
               
                           —
                        
                        
                           да поощрява и координира работата, насочена към подобряване на дългосрочното цифрово съхранение и на оперативната съвместимост на системите за достъп до културно съдържание, по-специално чрез обмен на добри практики и чрез разпространяване на стандарти, да подкрепя научноизследователската и развойната дейност в областта на иновационните технологии, с цел да се осигури дългосрочно съхранение на цифровата културна продукция, търсене и наличие на това съдържание на много езици, както и разработване на нови приложения,
                        
                     
                           —
                        
                        
                           да проучи доколко е осъществимо, в рамките на съществуващите програми на Общността и на текущите финансови перспективи, увеличаване на финансовата подкрепа за цифровизацията на културната продукция от държавите-членки с европейска добавена стойност и с принос за EUROPEANA, като се вземат предвид в достатъчна степен националните стратегии и цели,
                        
                     
                           —
                        
                        
                           въз основа на докладите на държавите-членки да оцени текущото състояние и перспективите, в т.ч. икономически и финансови, за развитие на EUROPEANA, както и осъществения от държавите-членки напредък в областта на цифровизацията и онлайн достъпа до културната продукция и в областта на цифровото съхранение, и да представи доклад на Европейския парламент и на Съвета през 2010 г.
                        
                     
         
               7.
            
            
               ПРИКАНВА ДЪРЖАВИТЕ-ЧЛЕНКИ И КОМИСИЯТА, в рамките на съответните им правомощия:
               
                           —
                        
                        
                           да подпомагат развитието на EUROPEANA и да се ангажират съвместно със заинтересованите страни, като се опират в частност на групата от експерти на държавите-членки в областта на цифровизацията и цифровото съхранение, при разработването на икономически и управленски модел, който да осигури нейния успех и нейната жизнеспособност,
                        
                     
                           —
                        
                        
                           активно да популяризират EUROPEANA в Европа и в света и да насърчават създаването на публично-частни партньорства в помощ на развитието й, по-специално в областта на цифровизацията и онлайн достъпа до културната продукция и в областта на цифровото съхранение.
                        
                     
         
               8.
            
            
               ПРИКАНВА ФОНДАЦИЯ „ЕВРОПЕЙСКА ЦИФРОВА БИБЛИОТЕКА“:
               
                           —
                        
                        
                           да работи в тясно сътрудничество с държавите-членки, с Комисията и с културните институции, при спазване на съответните им отговорности, за разработване на икономически и управленски модел, който да осигури успеха и жизнеспособността на EUROPEANA.
                        
                     
         
      (1)  ОВ L 236, 31.8.2006 г., стр. 28.
   
      (2)  ОВ C 297, 7.12.2006 г., стр. 1.
   
      (3)  2006/2040 (INI).
   
      (4)  Док. 12580/08.
   
      (5)  Решение на Комисията от 22 март 2007 г. (ОВ L 119, 9.5.2007 г., стр. 45).
   
      (6)  Решение на Комисията от 27 февруари 2006 г. (ОВ L 46, 16.2.2006 г., стр. 32).
   
      (7)  Изследвания за степента на напредък в цифровизацията на културата в Европейския съюз, за социално-икономическите последици от дългосрочното съхранение на цифровите ресурси и за социално-икономическите последици на ресурсите, които са обществено достояние.